คาดสัปดาห์หน้าบาทกรอบ30.20-30.45บาท
ศูนย์กสิกรฯคาดเงินบาทสัปดาห์หน้ากรอบ 30.20-30.45 จับตาตัวเลขเศรษฐกิจสหรัฐ
12 ม.ค. 2556

ศูนย์กสิกรฯคาดเงินบาทสัปดาห์หน้ากรอบ 30.20-30.45 จับตาตัวเลขเศรษฐกิจสหรัฐ
ศูนย์วิจัยกสิกรไทย คาดแนวโน้มสัปดาห์ถัดไป (14-18 ม.ค. 56) เงินบาทอาจเคลื่อนไหวในกรอบ 30.20-30.45 บาทต่อดอลลาร์ฯ โดยคงต้องติดตามความคืบหน้าของการแก้โจทย์การคลังยกที่สองของสหรัฐฯ (การปรับเพิ่มเพดานหนี้และการตัดลดงบประมาณ) ขณะที่ ตัวเลขเศรษฐกิจสหรัฐฯ ที่สำคัญ ได้แก่ ดัชนีความเชื่อมั่นผู้บริโภค (เบื้องต้น) ผลสำรวจภาคการผลิตของเฟดสาขานิวยอร์ก แนวโน้มธุรกิจของเฟดสาขาฟิลาเดลเฟีย ดัชนีตลาดที่อยู่อาศัยเดือนม.ค.56 ยอดค้าปลีก ดัชนีราคาผู้บริโภค ข้อมูลการผลิตภาคอุตสาหกรรม ข้อมูลการเริ่มสร้างบ้าน และการอนุญาตก่อสร้างเดือนธ.ค.55 ข้อมูลเงินทุนไหลเข้าสุทธิสู่ตลาดการเงินสหรัฐฯ เดือนพ.ย.55 และจำนวนผู้ขอรับสวัสดิการว่างงานรายสัปดาห์ 
ในสัปดาห์ที่ผ่านมา เงินบาททุบสถิติแข็งค่าสุดในรอบกว่า 1 ปี โดยเงินบาทเริ่มทยอยแข็งค่าขึ้นตั้งแต่ในช่วงต้นสัปดาห์ หลังจากที่นักลงทุนกลับไปสนใจประเด็นเพดานหนี้และการเจรจาการตัดลดงบประมาณของสหรัฐฯ ซึ่งเป็นโจทย์ที่รออยู่หลังเลี่ยงภาวะหน้าผาทางการคลังยกแรกไปแล้ว นอกจากนี้ กระแสเงินทุนไหลเข้าตลาดหุ้นและตลาดพันธบัตรไทย ก็เป็นปัจจัยที่ผลักดันให้เงินบาททะยานขึ้นแตะระดับแข็งค่าสุดในรอบกว่า 1 ปีในช่วงปลายสัปดาห์ อย่างไรก็ดี การแข็งค่าของเงินบาทยังคงสอดคล้องกับทิศทางเงินหยวนและสกุลเงินอื่นๆ ในเอเชีย 
ในวันศุกร์ (11 ม.ค.) เงินบาทอยู่ที่ 30.25 เทียบกับระดับปิดตลาดในวันศุกร์ก่อนหน้า (4 ม.ค.) ที่ 30.48 บาทต่อดอลลาร์ฯ